
Referat fra møte 141105 i Forum for utvikling av kvalitet i utdanninga

SAK 9/05

Referat- og orienteringssaker

Kort gjennomgang fra forumets medlemmer vedrørende NOKUTs besøk i uke 43. Alle medlemmene med unntak av Jørn var med i de ulike gruppene som sakkyndig komite intervjuet.

Generelt inntrykk er at dette var en positiv opplevelse som UiTø egentlig har godt av å få med jevne mellomrom. Det er likevel et samlet inntrykk at UiTø har en del områder som har forbedringspotensiale og som en er nødt til å arbeide videre med.

SAK 10/05

Eksamensordninger og evalueringsformer

Grunnlaget for forumets diskusjon rundt praktisering og bruk av evalueringsformer:

Marit redegjorde om bruk av mappeevaluering gjennom artikkelen ”Læring og vurdering”, og modellen til Hamp-Lyons/Condon,  2000:122.

Egenvurdering og medstudentvurdering er viktige begreper som henger sammen og som gir ved riktig bruk større grad av bevissthet, dypere form for læring og det at kunnskapen sitter lengre.

Faremomentet ved klassisk mappevurdering er at faglærere får en overbelastning arbeidsmessig. Dette fordi lærerne må gjøre alt selv. 

Marit avsluttet sitt innlegg med at endringsprosesser i organisasjoner må gjennomføres for å legge til rette for evalueringer på andre måter enn den klassiske skoleeksamensformen. Samt at det bør være en tanke å prøve ut et pilotprosjekt(-er) med mappeevaluering hvor egenvurdering og medstudentvurdering er sentralt. Det er viktig at FUK diskuterer dette, og at UiTø tar dette på alvor, sett i lys av Storingsmelding 27.

I St. Meld 27 blir det klart signalisert et ønske om at jevnlige evalueringer:

..som gir studentene hyppige tilbakemeldinger om utbyttet av læringsprosessen, skal inngå som en del av undervisningsarbeidet. Det vil føre til en jevnere arbeidsfordeling gjennom studieåret og bidra til å flytte fokuset fra kortsiktig eksamenslesning på slutten av semesteret og være et uttrykk for hva studentene har forstått, framfor gjengiving av fastlagt pensum (St.m.27, 5.3.5).

Samtlige av forumets medlemmer mener at dette er interessant og er noe en bør arbeide for å realisere ved Universitetet i Tromsø.

Kristin mente at for jur-fak. passet medstudentvurdering og egenvurdering veldig godt for midtveisoppgavene på master (4 avdeling), da dette er oppgaver som krever bestått/ikke bestått

Jørn mente at medstudentevaluering krever oppmøte og engasjement fra studentenes side. Han ser også utfordringer i forhold til å sammenligne mappeevaluering fra en institusjon til en annen. I tillegg er det ikke helt uten videre mulig å trekke paralleller fra erfaringer som er gjort på videregående skoler til studier ved høgre utdanninger.

Inger mente at dette er interessant og viktig, men at medstudentvurdering og egenvurdering må fungere i praksis og er krevende for studentene. Det er videre viktig med pedagogisk støtte for å prøve ut modeller på med-fak.

Jørgen mente at dette ikke egner seg på små kurs. Egner seg kanskje heller ikke i fag/emner hvor det er klare svar! (svar med to strek under svarene!). I en første fase bør en knytte slike evalueringsformer til de erfaringer vi har og det vi allerede gjør i forbindelse med evalueringer. Samt knytte dette til samarbeid mellom fakultetene.

Marit mener det er viktig at en knytter dette til eksisterende erfaringer og i større grad systematiserer dette. Med tanke på arbeidskrav så bør en være mye tydeligere overfor studentene hva som kreves. Det paradoksale er jo at en har arbeidskrav i fagene i dag, men de følges ikke opp

Jørgen avrundet med å stille spørsmål om hvordan en kan starte en prosess på dette? Tvangsinnføring eller overfra og ned innføring hjelper ikke.Det er viktig å finne fagmiljøer som er interessert. Det er videre viktig å bruke pedagogikkmiljøene som har kunnskap på området.

Inger nevnte at en må først møtes. IPLU kan møte med med-fak. Bare for å starte noe, få hjelp og med det utvikle samarbeidet videre.

Kristin nevnte at jur-fak i Bergen har hatt pedagogisk støtte i 10 år. Jur-fak./UiTø Skal ansette en pedagog i halv stilling fra neste år og håper at dette vil være med på å starte gode prosesser.

Marit nevnte at SV-fak arbeider med en undervisningsstrategi og at det er startet en god prosess der.

Jørgen avrundet med at det er viktig å fortelle U.styret at FUK ønsker å arbeide videre med evalueringsformer, og at vi vil i løpet av inneværende studieår legge frem en mer konkret skisse om arbeidet videre.

Ett første skritt på veien kan være ved gjennomlesning av utdanningsmeldinga for studieåret 2004-2005, der kan FUK komme med evt. Innspill.

Konsekvenser for bruk av ekstern sensor:

Marit mente at medstudentvurdering egner seg i større grad ved formativ vurdering enn ved summativ vurdering. Med andre ord så bør en ved sluttvurderinger (summativ) fortsatt bruke  ekstern sensor. 

Sakspapirene viser ifølge Jørgen at det fortsatt ikke vil være så store reelle endringer rent kostnadsmessig ved endringer i eksamensforskriften. Det er viktig at en holder fast med ekstern sensor på større oppgaver på BA-nivået/lavere grad. Dette er en viktig endring og signal overfor omgivelsene.

Det er heller ingen konflikt mellom dagens forskrifter og nye vurderingsformer.


FUK bør diskutere videre  og evalueringsformer bør konkretiseres mer når utdanningsmeldinga gjennomgås.

Utkast til utdanningsmelding sendes FUK uka før neste møte i FUK (02.12.05), og ”endelig” utkast dagen før møtet

Tromsø, 15.11.2005

